El I Concurs al millor esmorzar de Burjassot ja coneix als seus tres guanyadors
2025-07-24

Ha sigut tot un èxit de participació, d’implicació per part dels establiments hostalers del municipi i de degustació per part de la ciutadania. El I Concurs al millor esmorzar de Burjassot ha finalitzat este matí (2-05-2024) amb el sorteig dels tres guanyadors i amb el recompte de les cartilles que han donat també el guanyador al millor entrepà servit al llarg d’estes setmanes pels bars i restaurants del municipi.

José Faustino Pérez Martínez, Josefa González Iranzo i Ángel Jesús Escobar García han sigut els tres afortunats que han guanyat, cadascun, un sopar valorat en 50€. D’igual manera, i després del recompte de totes les cartilles deposites en l’urna, s’ha alçat com a millor entrepà l’elaborat per Casa Quitín que portava per nom “Confidente”, compost de secret a la brasa amb alls tendres, ou i creïlles al pobra, sent coronat amb un ric tros de rosta i acompanyat d’unes faves en el plat. L’establiment rebrà un guardó que acreditarà la seua elecció com a millor esmorzar.

L’entrepà guanyador ha obtingut 86 vots de les 374 persones que han participat emplenant la cartilla i depositant-la en l’urna habilitada a l’Ajuntament. Amb estes dades de participació, només respecte a les persones que han depositat les seues cartilles, s’han elaborat més de 1.100 entrepans per part dels hostalers burjassoters.

Unes grans xifres per a este I Concurs llançat des de la Regidoria de Comerç de l’Ajuntament de Burjassot, dirigida per Rosa Coca.